**TEHYN KUOPION AMMATTIOSASTO RY**

**TOIMINTASUUNNITELMA VUODELLE 2020**

JOHDANTO

Vuosi 2020 on Tehy ry:n 38. toimintavuosi ja ammattiosastomme 39. toimintavuosi. Ammattiosaston toiminta perustuu yhdistyksen hyväksymiin sääntöihin ja Tehy ry:n asettamiin tavoitteisiin sekä toiminnan painopisteisiin vuodelle 2020. Tehy tukee, ohjeistaa ja kouluttaa paikallisia toimijoita paikallisia neuvottelutilanteita varten.

Ammattiosaston tarkoituksena on koota toimialueensa terveyden- ja sosiaalihuollon ammattitutkinnon suorittaneet ammattiosaston jäsenyyteen ja ammattijärjestö Tehyn piiriin. Ammattiosaston ensisijainen tehtävä on jäsenten edunvalvonta. Onnistuminen tässä tehtävässä edellyttää ammattiosaston tavoitteisiin sitoutunutta sekä toimintaan ja tavoitteiden saavuttamiseen aktiivisesti osallistuvaa jäsenistöä. Onnistuneen edunvalvonnan ja vaikuttamisen lähtökohta on vuoropuhelu ammattiosaston jäsenten, hallituksen ja luottamusmiesten välillä.

Tehyläiset luottamusmiehet hoitavat jäsenten edunvalvontaa ja valvovat sopimusten noudattamista. Tavoitteena on selkeä, oikeudenmukainen, läpinäkyvä ja jäsenille tasa-arvoinen toiminta. Ammattiosasto kantaa vastuuta myös hyvästä ja sujuvasta yhteistyöstä muiden järjestöjen kanssa.

Toimintakauden pyrkimyksenä on edelleen lisätä jäsenten aktiivista osallistumista ammattiosaston toimintaan. Jäsenten kuulemista lisätään luottamusmiesten jalkautumisella työpaikoille. Jäsenille tarjotaan jäseniltoja sekä koulutus- ja virkistymismahdollisuuksia.

Edunvalvonnan lisäksi ammattiosasto seuraa yhteiskunnallista tilannetta ja omassa kunnassa tapahtuvia muutoksia, kuten tulevia kaupungin talouden sopeuttamistoimenpiteitä. Pyrkimyksenä on vaikuttaa tuleviin muutoksiin, jotta jäsenistön oikeudet ja edut tulevat huomioiduksi. Vaikuttaminen edellyttää kykyä tunnistaa muutoksen merkkejä.

Vuonna 2020 on edessä liittokierros, työehtosopimukset ovat voimassa pääsääntöisesti maaliskuun 2020 loppuun. Tehy ja Super valmistautuvat yhdessä kuntasektorin neuvottelukierrokselle. Tavoitteena on **jäsenten etuja edistävä liittokierros**. Tavoite on kuntasektorin oma sote-sopimus, lisäksi tulee olla valmis toimiin tasa-arvoisen palkkakehityksen puolesta. Neuvottelukierrosta ajatellen myös ammattiosaston tukitoimintavalmius tulee olla kunnossa.

JÄSENET

Ammattiosaston ja järjestön edunvalvonta perustuu jäseniin; mitä vankempi jäsenpohja saavutetaan, sen vahvempi myös Tehy vaikuttajana on. Tehyn vuoden 2020 painopisteenä onkin **järjestäytymisen edistäminen**. Ammattiosasto huolehtii, että saamme uusia jäseniä ja nykyiset jäsenet pysyvät ammattiosastossamme. Tämä on tärkeässä roolissa myös koko **Tehyn kestävää taloutta** ajatellen, koska Tehyn toiminta rahoitetaan jäsenmaksuilla.

Ammattiosaston jäsenmäärää pyritään kasvattamaan. Ammattiosaston toiminnassa huomioidaan kaiken ikäiset jäsenet. Työpaikoilla harjoitteluaan suorittavat opiskelijat ovat potentiaalisia jäseniä. Heidän aktivoinnistaan jäsenyyteen tulee huolehtia työpaikoilla.

Keinot

* Luottamusmiesten työpaikkakäynneillä mahdollistetaan jäsenten kuuleminen ja vuoropuhelu. Jäsenistöä kannustetaan suoriin yhteydenottoihin luottamusmiehiin ja hallituksen jäseniin.
* Hallituksen jäsenet, luottamusmiehet ja yhdysjäsenet lähestyvät työntekijöitä ja opiskelijoita suoralla kontaktilla informoimalla Tehyn jäsenyydestä. Kannustetaan myös nykyisiä jäseniä kertomaan Tehyn jäsenyydestä. Tehy palkitsee jäsenhankinnasta.
* Ajankohtaisista luottamusmies- ja ammattiosastoasioista tiedotetaan jäsenistölle sähköpostilla, työpaikoille jaettavilla tiedotteilla, ammattiosaston kotisivuilla, jäsenilloissa ja some-kanavilla.
* Työpaikoilla tapahtuvan opiskelijoiden Tehyn jäsenyyteen aktivoinnin lisäksi osallistutaan oppilaitoksissa toteutettavaan opiskelijatyöhön.

HALLITUS

Hallitus hoitaa ammattiosaston asioita ja omaisuutta liiton sääntöjen mukaisesti. Hallituksen tärkein tehtävä on jäsenistön edunvalvonta. Tärkeää on seurata ja olla vaikuttamassa sosiaali- ja terveydenhuollon kentässä tapahtuviin muutoksiin. Hallitus järjestää jäsenistölle jäseniltoja ja virkistystoimintaa. Tiedottaminen hallituksen toiminnasta jäsenistölle kuuluu myös tehtäviin.

Ammattiosaston puheenjohtaja ja pääluottamusmies toimivat neuvottelijoina ja hallitus tekee päätökset paikallisneuvottelutilanteissa.

Hallitus kokoontuu kerran kuukaudessa. Hallituksen varajäsenet, luottamusmiehet ja työsuojeluvaltuutetut voivat osallistua hallituksen kokouksiin. Kaikille jäsenille suunnatut sääntömääräiset kevät- ja syyskokoukset järjestetään vuosittain. Hallituksen kokouksista poimitaan tiedotettavat asiat jäsenistön luettavaksi ammattiosaston kotisivuille.

Tukitoimintavalmius on osa ammattiosaston toimintaa. Tehy edellyttää, että ammattiosastoilla on tukitoimintaorganisaatio ja -valmius. Tulevana vuonna tulee olla valmius toimia, jos neuvottelukierros sitä vaatii.

Ammattiosaston varoja käytetään Tehyn ohjeiden mukaan ja syyskokouksessa hyväksytyn talousarvion mukaisesti hallituksen ja toiminnantarkastajien valvonnassa.

Ammattiosaston hallituksen toimintaa kehitetään pitämällä perehdytys – ja koulutuspäiviä kaksi kertaa vuodessa. Hallitusten jäsenten ja luottamusmiesten tulee osallistua myös muihin toimintaa tukeviin koulutuksiin. Heidän tulee seurata, mitä tapahtuu työpaikoilla ja toiminta-alueella ja tuoda näistä tietoa hallituksen kokouksiin.

Osa vaikuttamista on yhteydenpito poliittisiin päättäjiin. Näkyvyyttä lisätään osallistumalla erilaisiin tapahtumiin jakamalla näissä Tehy-tuotteita. Olemme näkyvillä myös erilaisissa tiedotusvälineissä.

Ammattiosaston jäsenille järjestään jäsenilta/-iltoja sekä tiedottamista tehostetaan neuvottelukierroksen aikana, jotta jäsenille saadaan riittävästi tietoa sen tavoitteista sekä siitä, mitä neuvottelurintamalla tapahtuu. Ammattiosaston hallitus pyrkii sitouttamaan jäseniä neuvottelukierrokseen.

YHDYSJÄSENTOIMINTA

Yhdysjäsenen tehtävä on toimia tiedonvälittäjänä ammattiosaston ja työpaikan tehyläisten välillä. Yhdysjäsenet huolehtivat uusien jäsenten rekrytoinnista Tehyn jäsenyyteen, opastavat liittymisessä, jakavat Tehy-tietoutta työpaikoilla ja huolehtivat Tehyn näkyvyydestä työpaikoilla. Yhdysjäsenverkoston tulee olla toiminta-alueen kattava. Verkoston kattavuutta tarkastellaan säännöllisesti.

Yhdysjäsenille järjestetään kaksi kertaa vuodessa perehdytys-, tiedotus- ja koulutustilaisuuksia.

EDUNVALVONTATOIMINTA

Ammattiosaston tehtävänä on virka- ja työehtosopimustavoitteiden valmistelu sekä voimassa olevan sopimuksen toteutumisen seuranta.

Ajankohtaisia asioita, joita seurataan, ovat henkilöstömitoitus, työajat, työnjako, palkkaus, laajennetut tehtäväkuvat ja lisääntyvä työmäärä. Määräaikaisten palvelussuhteiden tarkastelu on yhtenä edunvalvonnan painopisteenä.

Kuopion kaupunki tasapainottaa talouttaan vuosina 2020-2021 mm. vähentämällä henkilöstömenojaan. Tasapainottamistoimenpiteitä seurataan ja arvioidaan tarkasti. Jäsenille järjestetään infotilaisuuksia tarpeen mukaan.

Ammattiosasto seuraa varhaiskasvatuslain toteutumista ja sen vaikutusta.

Luottamusmiehet kokoontuvat säännöllisesti ja pyrkivät lisäämään työpaikkakäyntejä tehostaakseen jäsenten edunvalvontaa. Henkilöstöohjeiden valmisteluun osallistutaan yhdessä työantajapalvelun edustajien kanssa.

Ammattiosaston hallitus päättää ja valmistelee paikallisesti neuvoteltavat kysymykset.

**Jäsenten aseman turvaaminen ja parantaminen soteuudistuksessa ja rakennemuutoksissa** on Tehyn tulevan vuoden painopisteenä. Ammattiosaston hallitus yhdessä muiden toimijoiden kanssa seuraa, arvioi ja ottaa kantaa mahdollisen soteuudistuksen tuomiin muutoksiin. Toteutuessaan tämä tuo muutoksia myös ammattiosasto- ja luottamusmiesrakenteisiin. Näihin muutoksiin valmistaudutaan oman ammattiosaston toiminnassa. Huolehdimme jäsenistön tukemisesta muutostilanteissa. Tiedotamme jäsenistölle aktiivisesti näistä muutoksista.

Edellytämme että henkilöstön asema ja vaikutusmahdollisuudet turvataan kaikissa muutostilanteissa.

Ammattiosaston jäsenet edustavat tehyläisiä erilaisissa yhteistoimintaelimissä. Edunvalvontaa on myös yhteistyö työsuojeluorganisaation kanssa työhyvinvointiin ja työturvallisuuteen liittyvissä asioissa. Tehyläinen edustus toimialueen työsuojelutoimikunnissa jatkuu ja työsuojeluvaltuutettuja tavataan säännöllisesti.

Tehyn Kuopion kaupungin ja Pohjois-Savon sairaanhoitopiirin ammattiosastojen yhteinen ensihoidon alajaosto jatkaa toimimistaan yhdyssiteenä ja tiedon välittäjänä alajaoston jäsenten ja ammattiosaston välillä.

VIRKISTYSTAPAHTUMAT 2020

Helmikuu -> KalPan peli + Käsillä tekemisen ilta tai ruuanlaittoilta

Maaliskuu -> Kevätkokous + kukkaillat

Huhtikuu -> hieronnat

Toukokuu -> Pärnu

Kesäkuu -> perhetapahtuma

Heinäkuu -> kesäteatteri

Syyskuu -> teatteri tai konsertti

Lokakuu -> Tahko Oktoberfest

Marraskuu -> syyskokous

Joulukuu -> joulukonsertti, Raskasta Joulua tmv.